  Майя Бывальцева Универсиадалэн куинь пол чемпионкаез Удмуртиысь Лилия Васильева юниоръёс пӧлын куасэн бызьылонъя Россилэн первенствояз Сыктывкарын нырысетӥ инты басьтӥз. Со сярысь ивортэ элькунысь Спортъя дасяськонъя центр. Можгаын вордскем нылаш 10 иськемез классика амалэн бызёнын вормиз. Со сюресэз 30 минут 1,2 секундскын ортчиз. Тюменьысь кыкетӥ луэм Анна Жеребятьеваез со 25,8 секундлы азьпалтӥз. Удмуртиысь мукетъёсыз спортсменкаос — Резеда Сибгатуллина, Дарина Леконцева, Снежана Иванова но Екатерина Бушмакина — 10 кужмоосыз пӧлы ӧз шеде. Озьы ик Сыктывкарын пиос 15 иськемез классика амалэн ортчизы. Отын азьвесь медаль утӥз Удмуртиысь Владислав Азанов. Со сюресэз 39 минут 26,8 секундскын ортчиз. Вормисьлэсь, Новосибирск улосвылысь Андрей Собакаревлэсь, 36,1 секундлы кылиз. Азанов сяна, Удмуртилэсь бызизы Евгений Вахрушев, Сергей Ардашев, Дмитрий Орехов, Александр Телегин, Дмитрий Баграшов но Антон Алексеев. 10 кужмоосыз пӧлы огзы но ӧз шеде. Тегъёс: Спорт Можга Удмуртия Россия куасэнбызьылон  